stanford-oval/wikipedia huggingface dataset:
Itsenäisten aurinkokuntien konfederaatio

| Itsenäisten aurinkokuntien konfederaatio > 24 eYt–19 eYt |
| --- | --- |
  Itsenäisten aurinkokuntien konfederaation tunnus 
Valtiomuoto:  Valtioliitto
Johtaja:  Dooku (valtionpäämies, 24–19 eYt) Grievous (valtionpäämies, 19 eYt) Darth Sidious (salainen johtaja, 24–19 eYt)
Pääkaupunki:  Raxus
Viralliset kielet:  Galaktinen peruskieli
Itsenäisten aurinkokuntien konfederaatio (engl. Confederacy of Independent Systems) (CIS), tunnettu myös separatistiliittona tai separatistivaltiona, on Tähtien sodan maailmassa esiintynyt kuvitteellinen separistiliikkeestä muodostunut galaktinen hallitus, joka oli toiminnassa Galaktisen tasavallan viimeisinä vuosina. Sen tarkoituksena oli tarjota liittoumaa planeetoille ja galaktisille megayrityksille, kuten Kauppaliitolle, jotka eivät tahtoneet kuulua Tasavaltaan. Kauppaliitolla oli jo valmiiksi huonot välit Tasavaltaan ja tätä hyväksi käyttäen sith-lordi Darth Sidious manipuloi heidät ensin aloittamaan Naboon kriisin ja myöhemmin liittymään muun muassa Teknoliiton, InterGalaktisen pankkiklaanin, Kauppakillan, Yritysliiton ja Retail Caucusin kanssa Sidiousin ja kreivi Dookun muodostamaan konfederaatioon julistamaan avoimen sodan Tasavaltaa vastaan.
Historia > Synty

Alun perin Kauppaliitto julisti sith-lordi Darth Sidiousin yllyttämänä Naboon saartoon vastustaakseen Tasavallan korotettuja verotuksia. Jedit auttoivat kuningatar Padmé Amidalan pakoon Naboolta, mutta senaatti ei pätevien todisteiden puitteissa ja byrokratian vuoksi ryhtynyt toimeen Naboon auttamiseksi. Naboon senaattori Sheev Palpatine (todellisuudessa itse Darth Sidious) yllytti Padmén vaatimaan ylikansleri Finis Valourmin eroa, jotta Palpatine voisi itse pyrkiä uudeksi ylikansleriksi. Neljän oikeudenkäynnin jälkeen Kauppaliiton johtajat onnistuivat vapautumaan syytteistä ja lisäksi Naboon taistelussa kuolleen jedimestari Qui-Gon Jinnin entinen mestari, Dooku, erosi jediritarikunnasta, otti itselleen kreivin aseman kotiplaneetallaan Serennolla, ryhtyi Darth Sidiousin uudeksi sith-oppilaaksi Darth Maulin oletetun kuoleman johdosta ja alkoi muodostaa separatistiliikettä korruptoituneena pidetystä Tasavallasta eroamiseksi yhdessä Kauppaliiton kanssa. Kahdeksan vuotta Naboon kriisin jälkeen Dooku planeetta Raxusista tuli konfederaation pääplaneetta ja Dooku kuulutti galaksille ”Raxusin julkilausuman”, jonka myötä separistiliike muodostui virallisesti Itsenäisten aurinkokuntien konfederaatioksi.
Kaksi vuotta konfederaation perustamisen jälkeen, monet megayritykset ja tuhannet aurinkokunnat halusivat erota Tasavallasta ja liittyä konfederaatioon. Senaatti halusi estää Tasavallan hajoamisen ja tästä sai alkunsa asevoimien perustamisaloite, mutta Naboon nykyiseksi senaattoriksi noussut Padmé kuitenkin vastusti aloitetta ja joutui myös palkkionmetsästäjien Jango Fett ja Zam Wessel salamurhayrityksen kohteeksi. Fett ja Wessel olivat saaneet toimeksiannon kreivi Dookulta, joka oli luvannut Kauppaliitolle järjestävänsä Padmén kuoleman. Tutkiessaan salamurhayritystä jediritari ja Qui-Gonin entinen oppilas, Obi-Wan Kenobi, sai tietää, että kaksi armeijaa oli rakenteilla: jedimestari Sifo-Dyas oli 10 vuotta sitten ennen kuolemaansa tilannut jedineuvoston selän takana Kaminon asukkailta Tasavallalle armeijan kloonisotilaita ja aavikkoplaneetta Geonosisksella Kauppaliitto oli rakennuttanut pankkiklaanin rahoituksella kaikille separatistien jäsenjärjestöille omat taisteludroidiarmeijat. Lisäksi loput separatisteihin liittyneet järjestöt saivat viimeisteltyä allekirjoituksensa konfederaatioon liittymisestä ja laajamittaisen sodan julistamisesta Tasavaltaa vastaan. Kun Obi-Wan jää vangiksi ja samoin tämän padawan Anakin Skywalker yhdessä Padmén kanssa, kymmenet jedirtarit saapuvat pelastamaan heitä ja lopulta gunganien edustaja Tasavallan senaatissa, Jar Jar Binks, suostuttelee Tasavaltaa myöntämään Palpatinelle hätävaltuudet muodostaa kloonisotilaista Tasavallan suurarmeija auttamaan jedejä taistelussa separatistien droidiarmeijaa vastaan. Armeija saapuu suurmestari Yodan mukana muiden jedien avuksi, mutta Geonosiksen taistelun myötä Kloonisodat olivat nyt virallisesti alkaneet.
Historia > Kloonisodat

Jonkin aikaa Geonosiksen taistelun jälkeen jedirtariksi ylennetty Anakin ja jedimestariksi ylennetty Obi-Wan voittivat taistelun Christophsiksella, jonka separatistien amiraali Trench oli miehittänyt. Näihin aikoihin Tasavalta ja separatistit alkoivat kilpailla siitä kumman käyttöön Tatooinen rikollispäällikkö hutt Jabba suostuisi antamaan huttien hyperavaruusreitit sodan ajaksi. Saadakseen hyperavaruusreitit itselleen, Dooku ja hänen pimeä akolyyttinsä Asajj Ventress juonittelivat yhdessä Jabban sedän, hutt Ziron, kanssa Jabban pojan, Rottan, sieppaamisen. Anakin yhdessä västikään padawanikseen nimitetyn Ahsoka Tanon kanssa kuitenkin palautti Rottan isänsä luokse ja Padmé paljasti Jabballe Ziron osuuden sieppaukseen.
Separatistien muita juonia Kloonisotien aikana olivat muun muassa droidiarmeijan kenraali Grievousin hyökkäys Malevolence-ristelijällään lukuisia Tasavallan Venator-luokan taisteluristeilijöitä vastaan, Kauppaliiton yritykset manipuloida tai pakottaa Rodia ja Maridun liittymään separatisteihin,, tohtori Nuvo Vindin yritys käyttää luomaansa sinivarjovirusta aseena jedejä vastaan, massiivinen hyökkäys Kaminolle tarkoituksenaan tuhota kloonauslaitos, hyökkäys Sullustiin, Mahraneen joukkomurha, sekä amiraali Trenchin ja Teknoliiton hyökkäys planeetta Anaxesille.
Historia > Tuho

Kun Kloonisodat olivat kestäneet kolme vuotta, Dooku ja Grievous hyökkäsivät Coruscantiin ja ottivat Palpatinen panttivangikseen Greviousin uudelle komentoalukselle, Näkymättömälle kädelle. Pelastusoperaation aikana Anakin katkaisi valosapelillaan Dookun molemmat kädet ja surmasi hänet Palpatinen painostamana. Grievous pakenee kuitenkin yhteen separatistien tukikohdista Utapaulle ja saa Darth Sidiousilta käskyn evakuoida muut separatistineuvoston johtajat Mustafarille. Obi-Wan lähetetään Utapaulle tappaamaan Grievous ja hän onnistuukin tässä, mutta samaan aikaan Anakin saa selville Palpatinen olevan Darth Sidious ja kertoo tästä jedien korkeimman neuvoston mestarille, Mace Windulle. Windu, Agen Kolar, Saesee Tiin ja Kit Fisto yrittävät pidättää Palpatinen, mutta Palpatine tappaa Kolarin, Tiinin ja Fiston ja Anakin, joka oli vastoin jedien sääntöjä mennyt salaa naimisiin Padmén kanssa ja nähnyt näyn, jossa Padmé kuolisi synnyttäessään Anakinin lapsen, esti Windua tappamasta Palpatinea ja ryhtyi tämän uudeksi sith-oppilaaksi Dookun tilalle nimellä Darth Vader. Palpatine, jolle Tasavallan ja separatistien manipuloiminen sotaan toisiaan vastaan oli ollut vain keino muuttaa Tasavalta Imperiumiksi ja julistaa itsensä keisariksi, lähetti Vaderin ja kloonisotilaat tappamaan kaikki jedit ja separistineuvoston eloonjääneet sekä sammuttamaan kaikki separatistien taisteludroidit.
Jäsenjärjestöt > Kauppaliitto

Kauppaliitto (engl. Trade Federation) oli tähtienvälinen kuljetus- ja kauppakonglomeraatti, joka halusi hallintaansa galaksin kaikki kauppareitit, satamat ja rahtialukset, sekä kaikin mahdollisin tavoin välttää Tasavallan verotusta. Kauppaliiton viimeisimpänä pääplaneettana toimi neimoidialaisten kotiplaneetta Cato Neimoidia ja järjestöä johti varakuningas Nute Gunray. Muita merkittäviä jäseniä olivat Gunrayn avustusupseeri ja neuvonantaja Rune Haako, liiton senaattori Lott Dod, taisteludroidien ohjausaluksen kapteeni Daultay Dofine, Gunrayn ja Haakon avustaja Rute Gunnay sekä droidiarmeijakenraali Lok Durd.
Galaktisen tasavallan viimeisinä vuosikymmeninä Kauppaliitto kävi kiivasta valtataistelua Tasavallan kanssa ja Eriadun kauppakokouksen äärijärjestö Nebula Frontin jäsenet epäonnistuivat ylikansleri Valorumin salamurhaamisessa, mutta onnistuivat tappamaan Kauppaliiton entisen johtokunnan, mikä johti siihen, että neimioidialaiset ottivat Kauppaliiton hallintaansa tappamalla kilpailevan Kuat Drive Yardsin johtokunnan avainhenkilöt, Gunrayn noustessa liiton varakuninkaaksi. Neimioidialaisilla oli erinomainen liikevaisto ja heidän ansiostaan Kauppaliitto sai haltuunsa joitain ulkokehän kauppareittejä ja nousi yhdeksi galaksin rikkaimmista järjestöistä. Mutta sith-lordi Darth Sidiousin manipuloimana järjestö rohkaistui yrittämään laajentaa toimintaansa Tasavallan asettamien rajoitusten ulkopuolelle. Ja kun senaatti salli verotuksen vapaille kauppareiteille, Kauppaliito miehitti Naboon taisteludroidiarmeijallaan. Tämä oli Naboon senaattori Sheev Palpatinen (todellisuudessa itse Darth Sidious) juoni kaataa ylikansleri Valorumin suosio ja tulla itse uudeksi ylikansleriksi. Gunray joukkoineen valtasi Theedin, Naboon pääkaupungin ja sen kuninkaallisen palatsin, kunnes Naboon kuningatar Padmé Amidala itse pidätti Gunrayn ja Haakon, toimittaen heidät Tasavallan viranomaisille.
Gunray onnistui kuitenkin säilyttämään asemansa varakuninkaana ja välttymään vankeudelta neljän oikeudenkäynnin jälkeen. Hän liitti Kauppaliiton Itsenäisten aurinkokuntien konfederaatioon sillä ehdolla, että Sidiousin uusi oppilas, kreivi Dooku, järjestäisi Padmén kuoleman kostona Naboon valtauksen epäonnistumisesta. Kauppaliitto sai rahoitusta pankkiklaanilta rakennuttaakseen Geonosiksella uusia taisteludroidiarmeijoita jokaisen konfederaatioon kuuluvan järjestön käytettäväksi. Kloonisotien viimeisinä päivänä, kun kreivi Dooku oli kuollut, Gunray, Haako, Dod ja Gunnay evakuoitiin turvaan Mustafarille muiden separistien korkea-arvoisten jäsenten ohella, kunnes vastikään Darth Vaderiksi kääntynyt Anakin Skywalker saapui ja surmasi heidät.
Jäsenjärjestöt > Teknoliitto

Teknoliitto (engl. Techno Union) oli useista teknologiayrityksistä koostuva kauppakilta, jonka tytäryhtiöt toimittivat työkaluja, aseita, droideja ja tähtialuksia. Sen viimeisimpänä pääplaneettana toimi skakoalaisten kotiplaneetta Skako Minor ja järjestöä johti esimies Wat Tambor. Teknoliiton senaattorina toimi ishi tib -rotuun kuuluva Gume Saam.
Vaikka Tambor paljastui separatistineuvoston jäseneksi, Saam yritti pitää senaatin siinä uskossa, että kokonaisuutena Teknoliitto olisi puolueeton. Saam yritti luoda Tasavallalle suurempaa tarvetta saada lisää Teknoliiton tuotteita ja siten nostaa järjestön tuottoja. Kloonisotien aikana hän ehdottaa lakia, jonka mukaan senaatti ei voisi enää asettaa säännöksiä pankkien toiminnalle. Lakiehdotus menee läpi, kun kreivi Dooku järjesti pommi-iskun Coruscantin keskusvoimalaitokselle. Anaxesin taistelussa Tamborin ja koko Teknoliiton uskollisuus separatisteille tuli vihdoin julki, kun paljastui, että kuolleeksi luultu kloonisotilas Echo oli yhä elossa, ja että Tambor oli käyttänyt häntä luodakseen algoritmin, jolla koordinoida strategioita amiraali Trenchin käytettäväksi. Kloonisotien viimeisinä päivänä, kun kreivi Dooku oli kuollut, Tambor evakuoitiin turvaan Mustafarille muiden separistien korkea-arvoisten jäsenten ohella, kunnes vastikään Darth Vaderiksi kääntynyt Anakin Skywalker saapui ja surmasi hänet.
Jäsenjärjestöt > InterGalaktinen pankkiklaani

InterGalaktinen pankkiklaani (engl. InterGalactic Banking Clan) (IGBC), tunnettu myös Galaktisena pankkiklaanina tai pelkkänä Pankkiklaanina, oli vaikutusvaltainen kauppakilta, joka järjesti rahoitusta kaivos- ja tehdastoimintaan. Sen pääplaneettana toimi Scopio ja sitä johtivat alun perin puheenjohtaja San Hill, joka oli myös sen edustaja separatistineuvostossa, sekä ”ydinviisikoksi” kutsuttu ryhmä. Pankkiklaanin senaattorina toimi Rush Clovis, Padmén entinen rakastettu
Yhteisötyöllä Pankkiklaanin kanssa Tasavalta varmisti krediittiensä säilymisen vakaana valuuttana, kunnes Kloonisotien aikaan se liittyi konfederaatioon. Mutta vaikka Hill olikin separatistineuvoston jäsen, Pankkiklaani harjoitti yhä liiketoimintaa myös Tasavallan kanssa. Liiketoiminta separatistien kanssa uhkasi kuitenkin ajaa Pankkiklaanin konkurssiin ja lopulta sen senaattori Rush Clovis, paljasti ydinviisikon korruption noustakseen itse klaanin johtajaksi. Vaikka Dooku tuki Clovisin nousua asemaan, Clovis yritti pitää Pankkiklaanin neutraalina, kunnes Dooku miehitti Scopion. Scopion hyökkäys päättyi Clovisin kuolemaan ja pankit luovutettiin senaatin hallintaan Kloonisotien ajaksi. Kloonisotien viimeisinä päivänä Hill oli kuitenkin yhä separatistineuvoston jäsen. Kun kreivi Dooku oli kuollut, Hill evakuoitiin turvaan Mustafarille muiden separistien korkea-arvoisten jäsenten ohella, kunnes vastikään Darth Vaderiksi kääntynyt Anakin Skywalker saapui ja surmasi hänet.
Jäsenjärjestöt > Kauppakilta

Kauppakilta (engl. Commerce Guild) oli yhteisnimitys useista maataloutta, jälleenmyyntiä, aseteollisuutta, laivanrakennusta ja kuljetusta harjoittavista yrityksistä. Myös Kaivoskilta ja SoroSuub-yhtiö olivat osa Kauppakiltaa. Kauppakillan pääplaneettana toimi Felucia ja järjestöä johti gossam-rotuun kuuluva presidentti Shu Mai. Vaikka Kauppakilta ja Yritysliitto olivat kilpailevia yrityksiä, molemmat vannoivat tukevansa Dookua ja konfederaatiota. Kilta ei tukenut konfederaatiota avoimesti, mutta Mai toimitti sen armeijalle käyttöön OG-9 -hämähäkkidroideja. Kloonisotien viimeisinä päivänä, kun kreivi Dooku oli kuollut, Mai evakuoitiin turvaan Mustafarille muiden separistien korkea-arvoisten jäsenten ohella, kunnes vastikään Darth Vaderiksi kääntynyt Anakin Skywalker saapui ja surmasi hänet.
Jäsenjärjestöt > Yritysliitto

Yritysliitto (engl. Corporate Alliance) oli konglomeraatti, jonka pääplaneettana toimi Murkhana ja johtajana koorivat-rotuun kuuluva Passel Argente. Vaikka Yritysliitto ja Kauppakilta olivat kilpailevia yrityksiä, molemmat vannoivat tukevansa Dookua ja konfederaatiota. Kloonisotien viimeisinä päivänä, kun kreivi Dooku oli kuollut, Argente evakuoitiin turvaan Mustafarille muiden separistien korkea-arvoisten jäsenten ohella, kunnes vastikään Darth Vaderiksi kääntynyt Anakin Skywalker saapui ja surmasi hänet.
Jäsenjärjestöt > Retail Caucus

Retial Caucus oli varakas, mutta pienempi yritys kuin Kauppakilta ja Yritysliitto, joka vannoi tukevansa Dookua ja konfederaatiota. Retail Caucus, joka toimitti oman droidiarmeijansa sekä LR-57 -droideja konfederaation käyttöön. Kenraali Whorm Loathsom käytti Caucusin toimittamaa kalustoa Christophsiksen taistelussa.
Sotavoimat

Konfederaation sotavoimat koostuivat lähes kokonaan taisteludroideista, joihin kuului mm. normaalit B1-taisteludroidit, B2-supertaisteludroidit ja droidekat (tunnettu myös tuhoajadroideina). Erilaisia suuria maataisteluyksiköitä oli isot hämähäkkidroidit, hailfire-tankit, MTT-miehistönkuljetusalukset ja AAT-tankit. Avaruussotajoukot koostuvat Kauppaliiton taistelulaivoista ja droidihävittäjistä. Konfederaation suurimpina komentajina toimivat kreivi Dooku ja kenraali Grievous.
Aiheesta muualla

Itsenäisten aurinkokuntien konfederaatio Tähtien sodan virallisilla sivuilla (englanniksi)
Itsenäisten aurinkokuntien konfederaatio Wookieepediassa (englanniksi)
Itsenäisten aurinkokuntien konfederaatio Jedipediassa
Kauppaliiton tunnus
Teknoliiton tunnus
John Roebuck

John Roebuck (1718 – 17. heinäkuuta 1794) oli brittiläinen lääkäri, keksijä ja teollisuusmies. Hänen työnsä olivat merkittäviä teollisen vallankumouksen aikana ja hänet tunnetaan parhaiten kehittämästään rikkihapon valmistukseen käytettävästä lyijykammioprosessista.
Elämä ja työ

John Roebuck syntyi vuonna 1718 Sheffieldissä. Hänen isänsä, jonka nimi samoin oli John Roebuck, oli aterimien tuottaja ja liikemies. Koska Roebuck ei kuulunut Englannin kirkkoon, hän ei päässyt opiskelemaan Oxfordin tai Cambridgen yliopistoihin. Sen sijaan Roebuck opiskeli lääketiedettä Edinburghin yliopistossa. Edinburghista hän siirtyi Alankomaihin Leidenin yliopistoon, josta hän valmistui lääketieteen tohtoriksi maaliskuussa 1742.
Roebuck palasi Britanniaan ja asettui Birminghamiin, missä työskenteli lääkärinä. Samaan aikaan hän suoritti erilaisia kemian alan kokeita vapaa-ajallaan. Vuonna 1746 hän rakensi ensimmäisen rikkihaponvalmistuslaitteensa. Se oli laatikonmallinen kammio, jonka sisäseinät oli vuorattu lyijylevyillä – lyijy oli tuolloin ainoa halpa rikkihappoa kestävä materiaali. Roebuck rakensi ensimmäisen tehtaansa Prestonpansiin noin 13 kilometrin päähän Edinburghista vuonna 1749 yhdessä birminghamilaisen kauppiaan Samuel Garbettin kanssa. Samanlaisia tehtaita valmistui nopeasti myös muualle Britanniaan ja Ranskaan. Vuonna 1771 Roebuck yritti patentoida menetelmän Skotlannissa, mutta oikeus hylkäsi Roebuckin vaateen. Menetelmä moninkertaisti rikkihapon tuotannon.
Roebuck osallistui myös raudan tuotantoon. Vuonna 1759 hän perusti Samuel Garbettin, William Cadellin sekä kolmen veljensä kanssa Carron Companyn, josta tuli myöhemmin yksi Euroopan menestyneimmistä rautaruukeista.
Kaikki Roebuckin hankkeet eivät olleet yhtä onnistuneita. Vuonna 1765 hän tapasi James Wattin ja rahoitti tämän höyrykonehanketta. Wattin ensimmäinen kokeilu kuitenkin epäonnistui ja Roebuck joutui vakaviin talousvaikeuksiin. Roebuck julistettiinkin konkurssiin vuonna 1773. Hän kuitenkin selvisi ja perusti vuonna 1787 Skotlannin ensimmäisen kaupallisen keramiikkapajan Bo'nessiin poikansa nimissä. Roebuck vastasi myös puhtaan veden jakeluverkoston syntymisestä kaupunkiin.
Rikkihappo- ja rautateollisuuden lisäksi Roebuck tutki ja paranteli useita muita teollisia prosesseja. Roebuck oli mukana myös lasin, keinotekoisten mineraalivesien, sementin ja sokerin tuotannossa.
Perhe

Roebuck avioitui noin vuonna 1746 sheffieldiläisen Ann Wardin kanssa. Pariskunnalle syntyi ainakin kolme lasta. Kirjailija Thomas Roebuck sekä poliitikko John Arthur Roebuck ovat John Roebuckin pojanpoikia.
John Robins

| John Robins |
| --- | --- |

Henkilötiedot
Syntynyt: 4. toukokuuta 1982 (ikä 42) Bristol, Iso-Britannia
Kansalaisuus:   Iso-Britannia
Ammatti:  koomikko, radiojuontaja
Aiheesta muualla
Kotisivu
John Robins (s. 4. toukokuuta 1982) on brittiläinen koomikko  ja radiojuontaja.
Ura

Robins aloitti uransa stand-up -koomikkona vuonna 2005.
Hän on esiintynyt soolona Edinburghin Fringe Festivaaleilla vuosina 2009-2015 sekä 2017. Jokaisen esityksen myötä hän on ollut myös kiertueella ympäri Britanniaa.
Robins on esiintynyt useissa brittiläisissä visailu- ja komediaohjelmissa, kuten Alan Davies: As Yet Untitled, Live at the Apollo, Mock the Week, Celebrity Deal or No Deal, 8 Out of 10 Cats Does Countdown.
Helmikuusta 2014 alkaen Robins on juontanut viikoittaista radio-ohjelmaa Elis James and John Robins  yhdessä ystävänsä ja kollegansa Elis Jamesin kanssa brittiläisellä indierock-musiikkiin erikoistuvalla kaupallisella Radio X -kanavalla. Vuonna 2016 he kiersivät Britanniaa nimellä The Elis James and John Robins Experience. Maaliskuussa 2017 ohjelma voitti Chortle award -palkinnon.
Elokuussa 2017 Robins jakoi Hannah Gadsbyn kanssa Edinburgh Comedy Award -palkinnon esityksestään The Darkness of Robins.
Yksityiselämä

Robins kasvoi Bristolissa Lounais-Englannissa. Hän opiskeli St Anne's Collegessa Oxfordissa, pääaineenaan englannin kieli. Valmistuttuaan Oxfordista vuonna 2006 Robins muutti takaisin Bristoliin, jossa hän jakoi asunnon kolmen jo ammattilaisuransa aloittaneen koomikon, Jon Richardsonin, Russell Howardin ja Mark Olverin kanssa.
Robins muutti Lontooseen vuonna 2012. Hän oli parisuhteessa näyttelijä ja koomikko Sara Pascoen kanssa 2013-2016. Robinsin vuoden 2017 Edinburgh Fringe Festivaalien esitys The Darkness of Robins käsitteli eroa Pascoesta. Pascoe kirjoitti erosta oman esityksensä Lads Lads Lads jonka hän esitti samoilla festivaaleilla.
Robins on intohimoinen Queen-fani. Uudenvuodenaattona 2014 Robins esiintyi yleisön lämmittelijänä Queenin ja Adam Lambertin konsertissa. Queenin lisäksi Robinsin suurimpiin idoleihin kuuluu englantilainen snooker-ammattilainen Ronnie O'Sullivan.
Robins on numismaatikko, ja hän keräilee brittiläisiä farthing-kolikoita.
Nathalie Lind

| Nathalie Lind> Tanskan oikeusministeri |
| --- | --- |
 Anker Jørgensenin III hallitus 30. elokuuta 1978 – 26. lokakuuta 1979  
Edeltäjä:  Erling Jensen
Seuraaja:  Henning Rasmussen
 Poul Hartlingin hallitus 19. joulukuuta 1973 – 13. helmikuuta 1975  
Edeltäjä:  Karl Hjortnæs
Seuraaja:  Orle Møller
Tanskan kulttuuriministeri
 Poul Hartlingin hallitus 19. joulukuuta 1973 – 29. tammikuuta 1975  
Edeltäjä:  Niels Matthiasen
Seuraaja:  Niels Matthiasen
Tanskan sosiaaliministeri
 Hilmar Baunsgaardin hallitus 2. helmikuuta 1968 – 11. lokakuuta 1971  
Edeltäjä:  Kaj Bundvad
Seuraaja:  Eva Hredal
Kansankäräjäedustaja
 1968–1981 1964–1966  
Henkilötiedot
Koko nimi:  Bertha Frederikke Nathalie Lind
Syntynyt: 1. lokakuuta 1918 Kööpenhamina, Tanska
Kuollut: 11. tammikuuta 1999 (80 vuotta)
Ammatti:  juristi, poliitikko
Tiedot
Puolue:  Venstre
Bertha Frederikke Nathalie Lind (1. lokakuuta 1918 Kööpenhamina – 11. tammikuuta 1999) oli tanskalainen Venstren poliitikko. Hän istui kansankärärjillä vuosina 1964–1966 sekä 1968–1981 ja toimi Tanskan sosiaaliministerinä 1968–1971, kulttuuriministerinä 1973–1975 ja oikeusministerinä 1973–1975 sekä 1978–1979. Hän oli koulutukseltaan juristi.
Aiheesta muualla

Nathalie Lind Tanskan kansankäräjien verkkosivuilla (tanskaksi)
Jonas Djupvik Løvlie

| Jonas Djupvik Løvlie> Henkilötiedot |
| --- | --- |
Syntynyt: 14. lokakuuta 1990 (ikä 33) Oslo, Norja
Kansalaisuus:   Norja
Jääkiekkoilija
Pelipaikka:  KH / VL
Maila:  vasen
Pituus:  189 cm
Paino:  88 kg
Seura
Seura:  Södertälje SK
Sarja:  Allsvenskan
Pelaajaura
Pääsarjaura:  2009–
Aik. seurat:  Manglerud Star (NOR-2) Sparta Sarpsborg (GET-ligaen)
Jonas Djupvik Løvlie (s. 14. lokakuuta 1990 Oslo) on norjalainen jääkiekkoilija, pelipaikaltaan hyökkääjä. Hän edustaa Ruotsin toiseksi korkeimmalla sarjatasolla Allsvenskanissa pelaavaa Södertäljeä.
Ennen siirtoaan Ruotsiin Løvlie pelasi kotimaassaan I-divisioonan Manglerudissa sekä korkeimmalla tasolla GET-ligaenin Sparta Sarpsborgissa. Norjan maajoukkueessa Løvlie on pelannut kaksissa MM-kisoissa.
Joey Tempest

Joey Tempest vuonna 2008.
Joey Tempest (oik. Rolf Magnus Joakim Larsson, s. 19. elokuuta 1963 Upplands Väsby, Ruotsi) on ruotsalaisen hard rock -yhtye Europen laulaja ja pääasiallinen lauluntekijä. Tempest on julkaissut myös kolme sooloalbumia. Tempest asuu nykyään Lontoossa vaimonsa Lisa Worthingtonin ja heidän poikansa James Joakimin kanssa.
Nuoruus

Useiden muiden Europen jäsenten tavoin Tempest varttui Upplands Väsbyssä noin 26 kilometrin päässä Tukholmasta. Hänen suosikkiyhtyeensä olivat Thin Lizzy ja Led Zeppelin. Teini-iässä hän soitti useissa yhtyeissä, kuten Made in Hong Kongissa ja Roxannessa. Tuolloin hän soitti vuorotellen kitaraa ja bassoa. Lisäksi hän lauloi. Vuonna 1979 hän perusti yhtyeen Force yhdessä kitaristi John Norumin, rumpali Tony Renon ja basisti Peter Olssonin kanssa. Kolme vuotta myöhemmin Force muutti nimensä Europeksi ja voitti kansallisen kykykilpailun. Palkkio oli levytyssopimus Hot Recordsin kanssa.